Ou kitare hang aan die muur. ‘n Handgemaakte Mervyn Davis-kitaar lê op die rusbank. “My gunsteling”, sê die rasperstem. Jy is nie seker of hy van die kitaar of die rusbank praat nie. Gebore Henk Opperman, het hy die bynaam Dozi op universiteit gekry oor sy gunsteling voorliefde – om te slaap. “Ek het nou net klaar gegym en moet net gou gaan stort.” Na ‘n ruk buk die lang skraal man om by die deur in te kom, vars gewas en die keer darem met ‘n hemp aan. ‘n Paar amps word eenkant geskuif om plek te maak vir koffie.